《罢摄官后将还旧居，留辞李侍御》
唐代·刘长卿

江海今为客，风波失所依。白云心已负，黄绶计仍非。

累辱群公心，频沾一尉微。去缘焚玉石，来为采葑菲。

州县名何在，渔樵事亦违。故山桃李月，初服薜萝衣。

熊轼分朝寄，龙韬解贼围。风谣传吏体，云物助兵威。

白雪飘辞律，青春发礼闱。引军横吹动，援翰捷书挥。

草映翻营绿，花临檄羽飞。全吴争转战，狂虏怯知机。

忆昨趋金节，临时废玉徽。俗流应不厌，静者或相讥。

世难慵干谒，时闲喜放归。潘郎悲白发，谢客爱清辉。

樗散材因弃，交亲迹已稀。独愁看五柳，无事掩双扉。

世累多行路，生涯向钓矶。榜连溪水碧，家羡渚田肥。

旅食伤飘梗，岩栖忆采薇。悠然独归去，回首望旌旗。

作者简介：刘长(zhǎng)卿(709—789)，字文房，汉族，宣城（今属安徽）人，唐代诗人。后迁居洛阳，河间（今属河北）为其郡望。唐玄宗天宝年间进士。肃宗至德中官监察御史，苏州长洲县尉，代宗大历中任转运使判官，知淮西、鄂岳转运留后，又被诬再贬睦州司马。因刚而犯上，两度迁谪。德宗建中年间，官终随州刺史，世称刘随州。